



            BOSNA  I  HERCEGOVINA
FEDERACIJA  BOSNE  I  HERCEGOVINE
                    VRHOVNI SUD
FEDERACIJE  BOSNE  I  HERCEGOVINE
             Broj: 01 0 K 018899 24 Kž 
             Sarajevo, 04.05.2026. godine




U IME FEDERACIJE BOSNE I HERCEGOVINE!



	Vrhovni sud Federacije Bosne i Hercegovine u Sarajevu, u vijeću sastavljenom od sudija Ismete Mujanović kao predsjednice vijeća, dr. sci. Ljiljane Filipović i dr. sci. Mirze Hukeljića kao članova vijeća, uz sudjelovanje Senide Kurtović kao zapisničarke, u krivičnom predmetu protiv optuženog M.Č., zbog krivičnog djela Ubistvo iz člana 166. stav 1. u vezi sa članovima 28. i 26. stav 3. KZ FBiH, odlučujući o žalbi kantonalnog tužitelja iz Bihaća, izjavljenoj protiv presude Kantonalnog suda u Bihaću broj 01 0 K 018899 23 K od 28.10.2024. godine, u sjednici vijeća održanoj dana 04.05.2026. godine, donio je 



P R E S U D U 


Žalba kantonalnog tužitelja iz Bihaća odbija se kao neosnovana, pa se presuda Kantonalnog suda u Bihaću broj 01 0 K 018899 23 K od 28.10.2024. godine potvrđuje. 



Obrazloženje
	

	Presudom Kantonalnog suda u Bihaću broj 01 0 K 018899 23 K od 28.10.2024. godine optuženi M.Č., na osnovu člana 299. tačka a) Zakona o krivičnom postupku Federacije Bosne i Hercegovine (ZKP FBiH), a u vezi sa članom 26. stav 1. i 2. Krivičnog zakona Federacije Bosne i  Hercegovine (KZ FBiH), oslobođen je od optužbe da je učinio krivično djelo Ubistvo iz člana 166. stav 1. u vezi sa članovima 28. i 26. stav 3. KZ FBiH. Istom presudom oštećeni A.Č., na osnovu člana 212. stav 4. ZKP FBiH, sa imovinskopravnim zahtjevom je upućen na parnični postupak, dok je u pogledu troškova krivičnog postupka, na osnovu člana 203. stav 1. ZKP FBiH, odlučeno da oni padaju na teret budžetskih sredstava.

	Protiv ove presude žalbu je izjavio kantonalni tužitelj iz Bihaća zbog, kako se navodi u žalbi „bitne povrede odredaba krivičnog postupka: ako je izreka presude nerazumljiva, protivrječna sama sebi ili razlozima presude ili ako presuda uopće ne sadrži razloge ili u njoj nisu navedeni razlozi o odlučnim činjenicama“, te zbog pogrešno i nepotpuno utvrđenog činjeničnog stanja, s prijedlogom da se pobijana presuda ukine i odredi održavanje pretresa pred Vrhovnim sudom Federacije Bosne i Hercegovine. 

Federalni tužitelj podneskom broj T01 0 KTŽ 0043002 24 2 od 13.12.2024. godine predložio je da se žalba kantonalnog tužitelja iz Bihaća uvaži, prvostepena presuda ukine i predmet vrati prvostepenom sudu na ponovno suđenje. 

U žalbi kantonalnog tužitelja nije bilo predloženo da se o sjednici vijeća ovog suda obavijesti tužitelj, pa je sjednica vijeća ovog suda održana bez prisustva stranaka i branitelja.

Ovaj sud je ispitao pobijanu presudu u granicama žalbenih navoda kao i po službenoj dužnosti u smislu člana 321. ZKP FBiH tj. da li je na štetu optuženog povrijeđen krivični zakon, pa je odlučio kao u izreci iz sljedećih razloga:

Pobijajući prvostepenu presudu zbog bitne povrede odredaba krivičnog postupka iz člana 312. stav 1. tačka k) ZKP FBiH, kantonalni tužitelj u žalbi najprije ističe da je prvostepeni sud u izreci presude optuženog oslobodio od optužbe da je „u namjeri da odbije istovremeni protivpravni napad nožem oštećenog ubo u stomak“, dok je na stranici 15., na kraju četvrtog pasusa, naveo „kad je oštećeni prestao sa napadom odmah je i osumnjičeni prestao sa napadom, odnosno sa ubadanjem“. Usljed toga, prema mišljenju tužitelja, izreka pobijane presude je protivrječna njenim razlozima a iz takvih navoda se vidi da sud ima pogrešnu percepciju o tome da li su poduzete radnje optuženog napadačkog ili odbrambenog karaktera.

Ovi žalbeni navodi kantonalnog tužitelja su neosnovani. 

Iako su u žalbi tužitelja tačno citirani pomenuti dijelovi izreke i obrazloženja pobijane presude, navedeno ne čini izreku presude protivrječnom njenim razlozima. 

Naime, iz izreke presude a i iz njenog obrazloženja jasno proizilazi da je sud utvrdio da je optuženi oštećenom nožem zadao ubod u stomak odbijajući njegov istovremeni protivpravni napad. Prvostepeni sud je, nakon što je u izreci presude određeno naveo da je optuženi nožem ubo oštećenog odbijajući njegov istovremeni protivpravni napad, i u obrazloženju presude, na strani 14., u drugom pasusu, naveo „da je optuženi poduzimao samo one radnje koje su bile neophodne da odbije napad oštećenog“, te u trećem pasusu na istoj stranici „da je sa ubadanjem prestao odmah kad je prestao protivpravni napad“ i „čim je prestao napad oštećenog prestala je i njegova odbrana“. Stoga, ovaj sud nalazi da je na strani 15., u četvrtom pasusu, prvostepene presude očito omaškom navedeno da je „i osumnjičeni prestao sa napadom, odnosno sa ubadanjem“ pa ti navodi ne čine izreku presude protivrječnom njenim razlozima i ne dovode u pitanje „percepciju o tome da li su poduzete radnje optuženog napadačkog ili odbrambenog karaktera“ kako se navodi u žalbi tužitelja.

Neosnovano se žalbom kantonalnog tužitelja prvostepena presuda pobija zbog bitne povrede odredaba krivičnog postupka iz člana 312. stav 1. tačka k) ZKP FBiH i tvrdnjom da prvostepeni sud nije naveo razloge o odlučnim činjenicama odnosno na osnovu čega je utvrdio da je oštećeni uhvatio optuženog za vrat i počeo da ga davi. Naime, iz obrazloženja pobijane presude (strana 14., drugi pasus i dalje) proizilazi da je prvostepeni sud navedeno utvrdio uvidom u video snimak nadzorne kamere te na osnovu iskaza optuženog M.Č. kao svjedoka.

 U okviru istog žalbenog osnova, tužitelj u žalbi dalje ističe da navedeno sud nije mogao utvrditi samo pregledom snimka nadzorne kamere benzinske pumpe, te, potom, iznosi svoje viđenje dijela snimka nadzorne kamere označenog „ch 15“. Ovim navodima tužitelj ustvari osporava pravilnost pomenutog činjeničnog utvrđenja prvostepenog suda i oni će stoga biti ispitani u sklopu ocjene osnovanosti navoda iz žalbenog osnova pogrešno ili nepotpuno utvrđenog činjeničnog stanja.

Pobijajući dalje prvostepenu presudu zbog bitne povrede odredaba krivičnog postupka iz člana 312. stav 1. tačka k) ZKP FBiH, kantonalni tužitelj u žalbi navodi da presuda ne sadrži razloge za utvrđenje prvostepenog suda da je odbrana koju je primijenio optuženi bila srazmjerna istovremenom protivpravnom napadu oštećenog. Nakon toga, iako u dijelu žabe koji se odnosi na bitnu povredu odredaba krivičnog postupka iz člana 312. stav 1. tačka k) ZKP FBiH, tužitelj u žalbi ističe argumente kojima osporava zaključak prvostepenog suda da je odbrana koju je primijenio optuženi protiv istovremenog protivpravnog napada oštećenog bila srazmjerna tom napadu. Tako tužitelj ističe da sud smatra da je optuženi pri odbrani od istovremenog protivpravnog napada oštećenog uzeo nož kao prvi predmet kojim se mogao odbraniti jer je bio jedini dostupan iako se, prema navodima tužitelja, na snimku nadzorne kamere vidi čitava paleta predmeta koji su bili na raspolaganju optuženom. Tužitelj takođe navodi da je optuženi oštećenog ubo u želudac iako je imao izbor da ga ubode u ramena, ruku, u nogu, u zadnjicu tj. u dijelove tijela gdje se ne nalaze vitalni organi, te da činjenica da je optuženi prestao sa ubadanjem nakon što je zadao prvi ubod nožem ne znači da je odbrana srazmjerna napadu. 

Ispitujući ove žalbene navode, ovaj sud nalazi da je prvostepeni sud u svojoj presudi (strana 14. i 15.) naveo sasvim određene razloge zbog kojih smatra da je odbrana koju je u konkretnom slučaju primijenio optuženi protiv istovremenog protivpravnog napada oštećenog bila srazmjerna tom napadu. Stoga se neosnovano u žalbi tužitelja tvrdi da u odnosu na tu činjenicu presuda ne sadrži razloge i da je time učinjena bitna povreda odredaba krivičnog postupka iz člana 312. stav 1. tačka k) ZKP FBiH.

Ostalim pomenutim žalbenim navodima, zajedno sa navodima koji slijede i koji ih razrađuju, tužitelj ustvari osporava pravilnost utvrđenog činjeničnog stanja i pravnih zaključaka prvostepenog suda, te će njihova ocjena biti data u daljem toku ove odluke, u dijelu koji se odnosi na žalbeni osnov pogrešno ili nepotpuno utvrđenog činjeničnog stanja. 

Osporavajući pravilnost utvrđenog činjeničnog stanja, kantonalni tužitelj u žalbi najprije iznosi tvrdnju da je pogrešan zaključak prvostepenog suda da je oštećeni, nakon ulaska u kancelariju optuženog, uhvatio optuženog za vrat i počeo da ga davi. Prema mišljenju tužitelja, sud nije mogao takvo utvrđenje zasnovati na video snimku nadzorne kamere jer se na snimku „sigurno ne vidi da je optuženog oštećeni uhvatio za vrat“. Dajući svoje viđenje onoga što se vidi na snimku, tužitelj tvrdi da iz snimka proizilazi da je oštećeni A.Č., po dolasku u kancelariju optuženog M.Č., dlan desne ruke stavio na prsa (nešto ispod vrata) optuženog.

Ovi žalbeni navodi tužitelja nisu doveli u pitanje pravilnost činjeničnog utvrđenja prvostepenog suda da je oštećeni A.Č., po ulasku u kancelariju optuženog M.Č., optuženog uhvatio rukom za vrat i potom oborio. 

Najprije, iz prvostepene presude proizilazi da tu činjenicu prvostepeni sud nije utvrdio isključivo na osnovu pregleda video snimka nadzorne kamere. Sam tužitelj u žalbi navodi da se na video snimku jasno ne vidi taj dio događaja ali da se vidi, po njegovom mišljenju, da oštećeni hvata rukom optuženog za prsa, nešto ispod vrata i obara ga. Kao što je ranije navedeno u ovoj odluci, iz pobijane presude proizilazi da je činjenicu da je oštećeni uhvatio optuženog rukama za vrat i oborio ga, prvostepeni sud utvrdio i na osnovu iskaza optuženog. Optuženi je u iskazu datom u svojstvu svjedoka izjavio da ga je oštećeni, po ulasku u njegovu kancelariju, zgrabio za vrat i, pošto je teži, viši i jači od njega, oborio ga između stola i police, pri čemu je on (optuženi) udario leđima u grijalicu što mu je izbilo zrak te da mu je oštećeni koljenima stisnuo stomak. Budući da je prvostepeni sud zaključak da je oštećeni, po ulasku u kancelariju optuženog, optuženog uhvatio rukom za vrat i oborio ga, donio cijeneći iskaz optuženog kao svjedoka i video snimak nadzorne kamere, pojedinačno i u njihovoj međusobnoj vezi, tvrdnja tužitelja da na nedovoljno jasnom video snimku se vidi da oštećeni hvata optuženog rukom za prsa, nešto ispod vrata, ne može dovesti u pitanje pravilnost pomenutog činjeničnog utvrđenja prvostepenog suda. 

Utvrđenje suda da je oštećeni, nakon što je rukom uhvatio za vrat optuženog, počeo da ga davi tužitelj osporava istovjetnim navodima kao i samu činjenicu hvatanja optuženog za vrat od strane oštećenog. Stoga, iz već navedenih razloga, ni ovi žalbeni navodi tužitelja ne mogu dovesti u pitanje pravilnost utvrđenog činjeničnog stanja.

To se odnosi i na žalbene navode tužitelja u kojima ističe da iz medicinske dokumentacije na ime optuženog ne proizilazi da je imao bilo kakve povrede na vratu. Tu okolnost tužitelj u žalbi povezuje sa svojim profesionalnim iskustvom rada na predmetima nasilja u obitelji iznoseći tvrdnju da, ukoliko je u nekom činu nasilja došlo do davljenja, redovito je na vratu žena bilo prisutno crvenilo. Međutim, odredbom člana 296. stav 1. ZKP FBiH propisano je da sud zasniva presudu samo na činjenicama i dokazima koji su izneseni na glavnom pretresu. U toku prvostepenog postupka nije obavljeno sudskomedicinsko vještačenje u odnosu na navedenu okolnost, pa lično profesionalno iskustvo tužitelja izneseno u žalbi izjavljenoj protiv prvostepene presude ne može dovesti u pitanje utvrđenje prvostepenog suda. 

Iz žalbe tužitelja proizilazi da on ne osporava utvrđenje prvostepenog suda da je oštećeni optuženog oborio na pod. Međutim, tužitelj u žalbi tvrdi da se na video snimku ne vidi jasno šta se dešava na podu jer je taj dio zaklonjen preprekom, ali da se jasno vidi da se optuženi opire, te da je u nekoliko navrata, po ocjeni tužitelja, primjetno da mu je slobodna ruka ali i noga. 

Ovi žalbeni navodi tužitelja također ne dovode u pitanje pravilnost zaključka prvostepenog suda. Iz njih samo proizilazi da je optuženi bio savladan od strane oštećenog, oboren na pod i da je oštećeni bio iznad optuženog. Okolnost da se optuženi, oboren na pod, po tvrdnji tužitelja, opirao upravo ukazuje da optuženi pukim tjelesnim opiranjem nije mogao odbiti istovremeni protivpravni napad oštećenog. 

Kao što je ranije navedeno, tužitelj osporava pravilnost zaključka prvostepenog suda da je odbrana, koju je u konkretnom slučaju primijenio optuženi M.Č., pri odbijanju istovremenog protivpravnog napada oštećenog A.Č., bila srazmjerna tom napadu i tvrdnjom da je pogrešan zaključak prvostepenog suda da je pri odbijanju istovremenog protupravnog napada oštećenog optuženi uzeo prvi predmet kojim se mogao odbraniti – nož  i koji je u tom momentu jedini bio dostupan. Tužitelj, naime, ističe da se na snimku nadzorne kamere vidi čitava paleta predmeta koji su bila na raspolaganju optuženom. 

Međutim, ti su predmeti bili optuženom dostupni prije protivpravnog napada oštećenog i prije nego što ga je oštećeni oborio na pod, na uski prostor između stola i police, pri čemu se oštećeni nalazio iznad optuženog i na njegovom tijelu. Dostupnost predmeta za odbranu cijeni se u vrijeme istovremenog protivpravnog napada, a ne prije nego što je napad započeo odnosno, u konkretnom slučaju, prije nego što je oštećeni ušao u kancelariju optuženog. 

Neosnovana je i žalbena tvrdnja tužitelja da se sud uopće ne bavi time otkud optuženom nož. Naime, sud je u obrazloženju presude naveo izjašnjenje optuženog kao svjedoka otkud mu nož, a tužitelj u žalbi ne ističe nijedan drugi dokaz koji bi tu tvrdnju optuženog opovrgao. 

Neosnovano se žalbom tužitelja dovodi u pitanje i stav suda da je oštećeni spretniji i sposobniji od optuženog uz postavljanje pitanja na osnovu čega to prvostepeni sud smatra. Iz obrazloženja presude je vidljivo da je sud taj zaključak zasnovao na video snimku nadzorne kamere iz kojeg je vidljivo da je oštećeni fizički nadmoćniji od optuženog kao i na činjenici da je oštećeni znatno mlađi od optuženog te na osnovu ranije navedenog dijela iskaza optuženog kao svjedoka. Žalbeni navodi tužitelja u kojima opisuje izgled oštećenog A.Č. (viši od optuženog, ima blago isturen stomak, povijen položaj tijela, pogotovo glavu, nerazvijene mišiće i da je tipičan primjer osobe koja radi kancelarijski posao bez posjeta teretani) su, po svojoj sadržini, takvi da ne mogu dovesti u pitanje utvrđenje da je oštećeni fizički spremniji od optuženog. Uostalom sam tok događaja upućuje na ispravnost zaključka prvostepenog suda. Iz video snimka nadzorne kamere je naime vidljivo da je oštećeni, odmah po ulasku u kancelariju optuženog, fizički savladao optuženog i oborio ga na pod. 

Žalbeni navodi tužitelja u kojima ističe da je pogrešan zaključak prvostepenog suda da je odbrana koju je primijenio optuženi pri odbijanju istovremenog protivpravnog napada oštećenog bila srazmjerna tom napadu zbog toga što je optuženi mogao oštećenog nožem, pri odbijanju napada, ubosti u bilo koji drugi dio tijela, a ne u želudac gdje se nalaze vitalni organi su potpuno apstraktni jer tužitelj zanemaruje situaciju u kojoj se našao optuženi. Naime, optuženi je od strane oštećenog bio odmah oboren na pod, nalazio se na uskom prostoru između radnog stola i police, a oštećeni, ne samo da je bio iznad njega, nego se, prema iskazu optuženog, dijelovima svoga tijela nalazio na tijelu optuženog. S obzirom na takav položaj optuženog i oštećenog, ovaj sud nalazi da je sasvim proizvoljna tvrdnja tužitelja da je optuženi pri odbijanju istovremenog protivpravnog napada oštećenog mogao birati u koji dio tijela će nožem ubosti oštećenog i pri tome efikasno se odbraniti od napada.

Imajući u vidu sve navedene činjenice, neosnovano se, u prilog tvrdnji da primijenjena odbrana nije bila srazmjerna napadu, u žalbi tužitelja ističe da je oštećeni bio goloruk. Naime, pri ocjeni srazmjernosti napada i odbrane, cijene se ne samo upotrijebljena sredstva napada i odbrane nego i cjelokupna situacija. Pri tome posebni značaj ima fizička spremnost napadača i osobe koja se brani te pozicija napadača i optuženog u trenutku kada se preduzima radnja koja predstavlja radnju odbijanja napada. 

U žalbi tužitelja se osporava i nalaz i mišljenje vještaka psihijatra Toromanović Alme i pri tome posebno ističe da se taj nalaz i mišljenje zasniva na podacima dobivenim od optuženog, da je pogrešan njen zaključak da je optuženi doživio akutnu reakciju na stres zbog životno ugrožavajuće situacije pri čemu ponavlja da u medicinskoj dokumentaciji za optuženog nisu konstatirane povrede na vratu. To utvrđenje vještaka psihijatra tužitelj osporava i žalbenim navodima „da se svako od nas, barem kada govorim o muškoj populaciji, našao u situaciji kada su ga u nekom životnom periodu uhvatili za vrat, pa makar to bilo u školi. Niko od nas ne bi bio u prilici da optužuje i sudi da je u takvim situacijama posezao za nožem.“ 

U vezi sa ovim žalbenim navodima i njihove nepodobnosti da dovedu u pitanje nalaz i mišljenje vještaka, ovaj sud ponovo upućuje na odredbu člana 296. stav 1. ZKP FBiH, tim prije što iz nalaza i mišljenja KB Dr. Irfan Ljubijankić – Neuropsihijatrija – Prijemno specijalistička neuropsihijatrijska ambulanta na ime optuženog M.Č., od 07.04.2023. godine, proizilazi dijagonoza – reakcija na stres. 

Pobijajući pravilnost zaključka prvostepenog suda da je odbrana koju je primijenio optuženi M.Č. bila srazmjerna istovremenom protivpravnom napadu oštećenog uz tvrdnju da se u konkretnom slučaju moglo raditi samo o prekoračenju nužne odbrane, tužitelj se u žalbi pozvao i na rješenje Vrhovnog suda Federacije Bosne i Hercegovine broj 01 0 K 016525 23 Kž 2 od 30.08.2023. godine. Tim rješenjem, Vrhovni sud Federacije Bosne i Hercegovine je ukinuo presudu Kantonalnog suda u Bihaću kojom je optuženi bio oslobođen od optužbe za krivično djelo Ubistvo iz člana 166. stav 1. u vezi sa članom 28. KZ FBiH i odredio održavanje pretresa pred Vrhovnim sudom Federacije Bosne i Hercegovine. Iako se to u žalbi ne navodi, u ovom predmetu, Vrhovni sud Federacije Bosne i Hercegovine, nakon održanog pretresa, donio je dana 04.04.2024. godine presudu broj 01 0 K 016525 23 Kžk kojom je optuženi u tom predmetu oglašen krivim za krivično djelo Ubistvo iz člana 166. stav 1., u vezi sa članovima 28. i 26. stav 3. KZ FBiH. Tužitelj u žalbi tvrdi da je krivično djelo iz te presude učinjeno na sličan način i da stoga smatra da je prvostepeni sud u ovom predmetu pogriješio kada je našao da je odbrana koju je primijenio optuženi bila srazmjerna istovremenom protivpravnom napadu oštećenog odnosno da se nije radilo o prekoračenju nužne odbrane. 

I ovaj žalbeni navod tužitelja je neosnovan. 

Iz presude Vrhovnog suda Federacije Bosne i Hercegovine broj 01 0 K 016525 23 Kžk od 04.04.2024. godine jasno proizilazi da se ne radi o bitno istoj činjeničnoj situaciji. Naime, u tom predmetu, napadač je bio maloljetnik u alkoholiziranom stanju, a radnju, kojom je optuženi odbio istovremeni protivpravni napad oštećenog, optuženi je preduzeo prije nego što mu je oštećeni zadao bilo kakav udarac i u trenutku kada su se i optuženi i oštećeni nalazili u stojećem položaju. 

Prema tome, činjenična situacija u konkretnom predmetu je drugačija u odnosu na onu iz presude Vrhovnog suda Federacije Bosne i Hercegovine broj 01 0 K 016525 23 Kžk od 04.04.2024. godine. U konkretnom predmetu, napadač je odrasla osoba, fizički spretnija od optuženog, koja je, uz to, svojom napadačkom radnjom oborila optuženog na pod, na uzak prostor između radnog stola i police i koja se svojim tijelom nalazila na tijelu optuženog. 

	Prema tome, neosnovano se žalbom kantonalnog tužitelja iz Bihaća osporava pravilnost utvrđenog činjeničnog stanja.

Iz navedenih razloga je ovaj sud, na osnovu člana 328. ZKP FBiH, donio presudu kojom je žalbu kantonalnog tužitelja iz Bihaća odbio kao neosnovanu i prvostepenu presudu potvrdio. 



Zapisničarka                                                                                  Predsjednica vijeća              
         
          Senida Kurtović,s.r.				                              Ismeta Mujanović,s.r.

